ຄົນຈີນຜູ້ໃຫຍ່ຫລາຍກວ່າ 600 ຄົນ ແລະເດັກ 103 ຄົນ ລົ້ມປ່ວຍ ຍ້ອນສານພິດຂີ້ກົ່ວ
ພິດຈາກສານຂີ້ກົ່ວ ສາມາດທໍາລາຍເສັ້ນປະສາດ ກ້າມເນື້ອ ແລະລະບົບ ສືບພັນ ໂດຍສະເພາະພວກເດັກນ້ອຍ​ແມ່ນຈະສ່ຽງຫລາຍກວ່າໝູ່.
ອົງການຂ່າວທາງການຂອງຈີນກ່າວວ່າ ປະຊາຊົນຫລາຍກວ່າ 600 ຄົນ ໂຮມທັງພວກເດັກ ນ້ອຍ 103 ຄົນ ໄດ້ ລົ້ມປ່ວຍ ຍ້ອນສານພິດຂີ້ກົ່ວ ອົງການຂ່າວຊິນຫົວລາຍງານໃນວັນອາທິດມື້ນີ້ວ່າ ພວກຄົນງານເຮັດວຽກ ຢູ່ໂຮງງານເຈັ້ຍ ອາລູມີນຽມນ້ອຍໆ 25 ແຫ່ງ ທີ່ດໍາເນີນການໂດຍຄອບຄົວນຶ່ງຢູ່ເຂດເມືອງ Yangxunqio ໃນແຂວງ Zhejiang ທາງພາກຕາເວັນອອກຂອງຈີນ ມີສານກົ່ວໃນລະດັບສູງທີ່ເປັນອັນ ຕະລາຍຢູ່ໃນເລືອດ ຂອງພວກເຂົາເຈົ້າ ອີງຕາມຜົນການກວດເລືອດ ພົບວ່າພວກຜູ້ໃຫຍ່ 26 ຄົນ ແລະພວກເດັກນ້ອຍທັງໝົດ 103 ຄົນມີສານພິດຂີ້ກົ່ວຢ່າງຮ້າຍແຮງ ໃນຂະນະອີກ 494 ຄົນມີລະດັບປານກາງ ຂ່າວໜັງສືພິມເວົ້າວ່າ ສານຂີ້ກົ່ວມັກຖືກນໍາໃຊ້ກັນເປັນປົກກະຕິໃນການຜະລິດເຈັ້ຍອາລູມີນຽມ ເຫລື້ອມ ແຕ່ຈີນບໍ່ໄດ້ຕັ້ງມາດຕະຖານສໍາລັບປະລິມານການໃຊ້ສານຂີ້ກົ່ວ ພິດຈາກສານຂີ້ກົ່ວສາມາດທໍາລາຍເສັ້ນປະສາດ ກ້າມເນື້ອແລະລະບົບສືບພັນ ໂດຍສະເພາະ ພວກເດັກນ້ອຍແມ່ນຈະສ່ຽງຫລາຍກວ່າໝູ່